ทองป่วนหยุดขายเสาร์อาทิตย์
สมาคมค้าทองเดินหน้ารับมือราคาทองผันผวน หยุดซื้อขายทองแท่งวันเสาร์-อาทิตย์
28 ส.ค. 2554

สมาคมค้าทองเดินหน้ารับมือราคาทองผันผวน หยุดซื้อขายทองแท่งวันเสาร์-อาทิตย์
นายจิตติ ตั้งสิทธิ์ภักดี นายกสมาคมค้าทองคำ เปิดเผยว่า ในสัปดาห์นี้เป็นสัปดาห์แรกที่ร้านค้าทองคำทั่วประเทศ ได้ประกาศงดซื้อและขายทองคำแท่งในวันเสาร์-อาทิตย์ เพื่อป้องกันความเสี่ยงจากราคาทองคำในตลาดโลกที่มีความผันผวนในปัจจุบัน จนกว่าสถานการณ์ราคาทองคำตลาดโลกจะกลับเข้าสู่ภาวะปกติ ส่วนวันจันทร์-ศุกร์ ยังมีการซื้อขายตามปกติ ทั้งทองคำแท่งและทองคำรูปพรรณ




สำหรับแนวโน้มราคาทองคำในสัปดาห์หน้า คาดว่ายังคงมีความผันผวนและการซื้อขายทองคำในปัจจุบันมีความผิดปกติ เพราะไม่ว่าราคาจะปรับขึ้นหรือลง ประชาชนก็ยังมาซื้อทองคำอย่างต่อเนื่อง โดยราคาทองคำที่ปรับเพิ่มขึ้นในรอบ 1 วันกว่า 1,800 บาท ถือว่าสูงสุดเป็นประวัติการ จากอดีตในช่วง 10 ปีที่ผ่านมา ราคาสูงสุดที่ 1,200 บาท
นายมงคล ลีลาธรรม ประธานเจ้าหน้าที่บริหารและกรรมการผู้จัดการใหญ่ ธนาคารไทยเครดิต เพื่อรายย่อย กล่าวว่า ปริมาณการขอใช้สินเชื่อที่มีทองคำเป็นหลักประกัน หรือ “สินเชื่อทองทันใจ” ของธนาคาร ซึ่งลูกค้าสามารถนำทองคำมาเก็บรักษาไว้ที่ธนาคารเพื่อแลกเปลี่ยนเป็นวงเงินเบิกเกินบัญชี (โอดี) ในปีนี้มีการเติบโตขึ้นแล้ว 25% โดยมียอดสินเชื่อปัจจุบันอยู่ที่ 1,000 ล้านบาท 
ทั้งนี้เป็นผลมาจากราคาทองคำที่อยู่ในช่วงขาขึ้น ทำให้ลูกค้าธุรกิจรายย่อยที่ต้องการเงินทุนหมุนเวียนแต่ไม่ต้องการขายทองคำออกไป หันมาใช้สินเชื่อประเภทนี้เพิ่มขึ้น
“ช่วงนี้มีคนสอบถามและให้ความสนใจเข้ามาเยอะ เพราะหากลูกค้าไม่เบิกใช้สินเชื่อ ก็ไม่ต้องเสียดอกเบี้ย ขณะที่ทองคำก็ปลอดภัยในความดูแลของธนาคาร โดยลูกค้าส่วนใหญ่ที่เข้ามาเป็นพ่อค้าแม่ค้าซึ่งโดยเฉลี่ยแล้วคนกลุ่มนี้จะถือครองทองคำประมาณ 5 บาทต่อคน ทำให้เรามียอดสินเชื่อต่อรายเฉลี่ยอยู่ 1 แสนบาท” นายมงคล กล่าว 
นายมงคล กล่าวว่า ปัจจุบันธนาคารให้วงเงินสูงสุดต่อทองคำ 1 บาท อยู่ที่ 2.15 หมื่นบาท หรือคิดเป็นประมาณ 80% ของราคาทองคำในตลาด อย่างไรก็ตามลูกค้าสามารถเลือกวงเงินต่อทองคำ 1 บาทได้ตามความจำเป็น หากเลือกวงเงิน 1.5 หมื่นบาท จะคิดดอกเบี้ยที่ 0.80% ต่อเดือน หากเลือกวงเงิน 1.7 หมื่นบาท จะคิดดอกเบี้ยที่ 1-1.10% ต่อเดือน และหากเลือกวงเงินสูงสุดที่ 2.15 หมื่นบาท จะคิดดอกเบี้ย 1.2-1.3% ต่อเดือน โดยจะเริ่มคิดดอกเบี้ยเมื่อมีการเบิกใช้สินเชื่อ
“ตอนนี้เรายังไม่ได้ปรับตัววงเงินสินเชื่อสูงสุดเพิ่มขึ้นตามราคาทองคำ เนื่องจากราคาทองในช่วงนี้ผันผวนรุนแรงผิดปกติ จากการเก็งกำไร อย่างไรก็ตามมองว่าทองคำยังอยู่ในช่วงขาขึ้น ซึ่งหากสถานการณ์เริ่มนิ่งเราจะทบทวนวงเงินสินเชื่อสูงสุดอีกครั้ง โดยจะพิจารณาจะราคาทองคำเฉลี่ยย้อนหลัง 100 วัน ทั้งนี้คาดว่าจะกำหนดวงเงินให้ไม่เกิน 90% ของราคาตลาด” นายมงคล กล่าว
น.ส.จุฑามาศ สมบุณยะวิโรจน์ ผู้ช่วยกรรมการผู้จัดการอาวุโส สายงานการธนาคารธนาคารแลนด์ แอนด์ เฮ้าส์ เพื่อรายย่อย กล่าวว่า ในช่วง 3 เดือนที่ผ่านมา ปริมาณการเช่าตู้นิรภัยของธนาคารมีการเติบโตขึ้นถึง 30% ส่งผลให้ตู้ขนาดใหญ่และขนาดกลางถูกเช่าเต็มหมดแล้ว ซึ่งไม่สามารถระบุสาเหตุได้ชัดเจนว่าเป็นผลมาจากราคาทองคำ เนื่องจากธนาคารไม่มีสิทธิขอดูทรัพย์สินของลูกค้า